Cloruro de hidróxeno - Wikipedia, a enciclopedia libre\nNome Cloruro de hidróxeno\nOutros nomes (disolto en auga)Ácido clorhídrico\nFórmula química HCl\nAparencia Gas incoloro, higroscópico.\nNúmero CAS [7647-01-0]\nMasa molecular 36,4606 uma\nPunto de fusión 158,8 K (-114,2 °C).\nPunto de ebulición 187,9 K (-85,1 °C).\nDensidade 1,477 kg/m3. 1,477 g/L.\nSolubilidade 38 g/100 mL (20 °C) .\nForma molecular Lineal.\nMomento dipolar 1,05 D\nCompostos relacionados. HF,\nΔfH0gas -92,3 kJ/mol..\nS0gas, 1 bar 186,7 J/mol•K .\nΔfG0gas -95,3 kJ/mol .\nMSDS External MSDS[Ligazón morta]\nInxestión A disolución acuosa pode producir gastrite, queimaduras, gastrite hemorráxica, edema, necrose. Recomendase beber auga ou leite e NON inducir o vómito.\nInhalación Pode producir irritación, edema e corrosión do tracto respiratorio, bronquite crónica. Recomendase levar a persoa a un lugar con aire fresco, mantela quente e quieta. Se se detén a respiración practicar reanimación cardiopulmonar.\nPel Pode producir queimaduras, úlceras, irritación. Quitar da zona afectada toda a vestimenta e calzado e facer correr auga durante 20 minutos polo menos.\nOllos Pode producir necrose na córnea, inflamación no ollo, irritación ocular e nasal, úlcera nasal. Lavar os ollos expostos con abundante auga durante 15 minutos polo menos.\nMáis información Hazardous Chemical Database (En inglés)[Ligazón morta]\nAs propiedades sen referencia veñen dadas en condicións estándar(100 kPa, 25 °C), a non ser que se indique outra cousa.\nO cloruro de hidróxeno, tamén coñecido como HCl, é un gas incoloro altamente corrosivo e tóxico que forma unha especie de fume branco en contacto coa humidade. Estes fumes están constituídos por ácido clorhídrico, que se forma cando o cloruro de hidróxeno se disolve en auga. O gas cloruro de hidróxeno, así como o ácido clorhídrico, son compostos químicos importantes na Química, na ciencia en xeral, na tecnoloxía e na industria. Moitas veces a denominación de cloruro de hidróxeno aplícase ó ácido clorhídrico e non especificamente ó composto gasoso.\n2 Efectos na saúde\n5.1 Xerador de HCl\nQuímica[editar | editar a fonte]\nA molécula de cloruro de hidróxeno é unha molécula diatómica que consiste nun átomo de hidróxeno unido a un átomo de cloro por un enlace covalente sinxelo. Posto que o átomo de cloro é moito máis electronegativo que o átomo de hidróxeno o enlace entre estes átomos presenta polaridade. A molécula é un dipolo no que o átomo de cloro acumula unha fracción de carga negativa, δ-, e o átomo de hidróxeno acumula unha fracción de carga positiva, δ+ . Esta polaridade posibilita a elevada solubilidade do cloruro de hidróxeno en auga. Na auga pura disólvense ata 38 g/100 mL aínda que a baixa temperatura pódense formar cristais de HCl•H2O cun contido do 68% de HCl. A disolución forma un azeótropo cun contido do 20,2% de HCl en masa e un punto de ebulición de 108,6 °C.\nEn contacto coa auga ionízase inmediatamente formando o catión hidronio, H3O+, e o anión cloruro, Cl-.\nHCl + H2O → H3O+ + Cl−\nA disolución resultante recibe o nome de ácido clorhídrico e é un ácido forte. A constante de ionización do ácido correspondente ó clorhídrico, [[Ka]], é moi grande o que indica que o ácido clorhídrico disóciase en auga de maneira practicamente total.\nIncluso en ausencia de auga o cloruro de hidróxeno pode actuar como ácido. Por exemplo o cloruro de hidróxeno pode disolverse noutros disolventes como o metanol e as moléculas protonadas resultantes, ou ións, actúan como catalizadores ácidos en reaccións químicas que deben realizarse en condicións anhidras.\nHCl + CH3OH → CH3O+H2 + Cl−\nHCl protonizando a molécula de metanol (CH3OH)\nDebido a súa natureza ácida, o cloruro de hidróxeno é un gas corrosivo, particularmente en presenza de humidade.\nFumes de ácido clorhídrico.O papel indicador de pH cambia de azul a vermello. Demóstrase que os fumes son ácidos\nEfectos na saúde[editar | editar a fonte]\nO cloruro de hidróxeno forma o ácido clorhídrico, que resulta corrosivo por contacto cos tecidos corporais. A inhalación dos fumes pode causar tose, respiración arfante, inflamación do nariz, da gorxa e das vías respiratorias superiores e, en casos máis graves, edema pulmonar, fallo do sistema circulatorio e morte. O contacto coa pel pode causar enroxecemento, dor, e graves queimaduras. Nos ollos pode causar queimaduras graves e dano permanente nos mesmos.\nOs alquimistas da Idade Media coñeceron o ácido clorhídrico (para eles alcohol do sal ou acido do sal), que emite vapores de cloruro de hidróxeno, e que foi chamado aire marino ácido.\nNo século XVII Johann Rudolf Glauber empregou sal (cloruro de sodio) e ácido sulfúrico para a preparación de sulfato de sodio, reacción na que se desprende cloruro de hidróxeno gas.\n2NaCl + H2SO4 → 2HCl + Na2SO4\nEn 1772, Carl Wilhelm Scheele tamén levou a cabo esa reacción polo que é igualmente é considerado o seu descubridor. Joseph Priestley preparou cloruro de hidróxeno puro en 1772, e en 1818 Humphry Davy demostróu que estaba composto quimicamente por hidróxeno e cloro.\nDurante a Revoluciónn Industrial, a demanda de substancias alcalinas como a sosa incrementouse, o que deu lugar a que Nicolas Leblanc desenvolvera un novo proceso a escala industrial polo que convertía o sal, cloruro de sodio, en carbonato de sodio, (sosa), empregando para iso ácido sulfúrico, pedra calcaria e carbón, dando cloruro de hidróxeno como produto de refugallo. Unha lei de 1863 prohibiu as emisións de HCl, polo que os fabricantes de sosa absorberon o HCl, por entón un produto inútil, en auga, producindo ácido clorhídrico a escala industrial. Máis tarde, desenvolveuse o proceso de Hargreaves, similar ó de Leblanc salvo que en vez de empregar ácido sulfúrico empregaba dióxido de xofre, auga e aire. A principio do século XX o proceso de Leblanc foi substituído polo proceso de Solvay, que non produce HCl, pero para entón a utilidade e o uso do HCl estaban tan asentados que se continuou coa produción do mesmo por outros métodos.\nAs aplicacións históricas do cloruro de hidróxeno no século XX inclúen hidrocloracións de alquinos para producir monómeros clorados, como o cloropreno e o cloruro de vinilo, que se polimerizan posteriormente para producir policloropreno (neopreno) e pilicloruro de vinilo, PVC, respectivamente. Na produción do cloruro de vinilo, o acetileno, HC≡CH (C2H2) é hidroclorado pola adición de HCl ó triplo enlace da molécula de HC≡CH, pasando o triplo enlace a dobre e converténdose en cloruro de vinilo, H2C=CHCl.\nO "proceso do acetileno", usado ata os anos 60 para facer cloropreno, comenza unindo dúas moléculas de acetileno, e incorporando a continuación unha molécula de HCl ó triplo enlace, para dar lugar ó cloropreno:\nO "proceso do acetileno" foi substituído por un proceso que agrega Cl2 a un dos dobres enlaces do 1,3-butadieno para, a continuación, eliminar HCl, co que se obtén o cloropreno.\nA meirande parte do cloruro de hidróxeno obtido a escala industrial destínase á produción do ácido clorhídrico. O método de obtención de HCl a partir de cloruro de sodio e do ácido sulfúrico tamén se emprega a escala industrial.\nUnha maneira habitual de producir cloruro de hidróxeno é utilizando os chamados fornos de HCl, onde a reacción exotérmica entre o cloro e o hidróxeno da lugar ó HCl gas.\nEsta reacción pode ser usada para dar un produto de elevada pureza, válido para ser empregado na industria alimentaria.\nO cloruro de hidróxeno pode producirse tamén a partir de cloro e de compostos que conteñan hidróxeno, como é o caso dos hidrocarburos:\nR–H + Cl2 → R–Cl + HCl\nA reacción posterior destas substancias cloradas con fluoruro de hidróxeno da lugar a compostos fluorados e novo desprendemento de HCl:\nR–Cl + HF → R–F + HCl\nCando estas reaccións teñen lugar en condicións anhidras prodúcese HCl gas. Os produtos orgánicos resultantes inclúen derivados clorados, derivados fluorados e clorofluorocarbonos, CFCs.\nUn desprendemento continuado e gradual de cloruro de hidróxeno pode conseguirse agregando auga de xeito gradual a un exceso de certos compostos reactivos que conteñen cloro, como é o caso dos cloruros de fósforo, cloruros de tionilo (SOCl2) e cloruros de acilo. A adición de máis auga absorbería o gas HCl formando ácido clorhídrico. Por exemplo, podemos facer gotear auga fría sobre pentacloruro de fósforo (PCl5) para dar HCl segundo a reacción: \nPCl5 + H2O → POCl3 + 2HCl\nCon auga quente aínda poderíamos obter máis HCl do PCl5 pois a hidrólise chegaría ata o final obténdose ácido orto- fosfórico.\nA reacción da auga co tricloruro de fósforo (PCl3) tamén rende HCl.\nA reacción do cloruro de tionilo con auga daría dióxido de xofre, gas(SO2), e HCl.\nOutra maneira de sintetizar HCl gas é usando un xerador como os que se describen deseguida.\nXerador de HCl[editar | editar a fonte]\nAs cantidades pequenas de HCl gas para uso no laboratorio poden producirse empregando un xerador de HCl usando diferentes procesos químicos:\nLiberación a partir de ácido clorhídrico concentrado usando ácido sulfúrico concentrado.\nLiberación a partir de ácido clorhídrico concentrado usando cloruro de calcio seco.\nPor reacción do ácido sulfúrico co cloruro de sodio: NaCl + H2SO4 → NaHSO4 + HCl↑\nTipicamente o ácido clorhídrico ou o ácido sulfúrico déixanse caer, dende un funil, pinga a pinga nun frasco que contén o outro reactivo ou un desecante remexido mediante un axitador magnético. O HCl gas sécase facéndoo pasar a través de ácido sulfúrico concentrado, que é un poderoso deshidratante.\nAs que seguen son algunhas das aplicacións do gas cloruro de hidróxeno:\nA meirande parte do cloruro de hidróxeno emprégase na produción de ácido clorhídrico.\nHidrocloración do caucho.\nProdución dos cloruros de vinilo e alquilo.\nIntermedio químico noutra produción química.\nUso como decapante.\nTratamento do algodón.\nUso, con elevado grao de pureza, na industria dos semicondutores.\nGravado, tipo augaforte, de circuítos en cristais de semicondutores\nConverter o silicio, vía SiHCl3 , en silicio de elevada pureza.\nO cloruro de hidróxeno, habitualmente, ven en bombonas que son vermellas e marróns ou grises cunha banda amarela.\nChemical and laboratory data\nMSDS safety data\nTraído desde "https://gl.wikipedia.org/w/index.php?title=Cloruro_de_hidróxeno&oldid=4918504"\nA última edición desta páxina foi o 13 de setembro de 2018 ás 09:46.


Biblioteca do CEP Sequelo: Samaín 2014. Lendas galegas.\nSamaín 2014. Lendas galegas.\nComo actividade de inicio do PDI "Pegadas de pedra dos devanceiros" desde o ENDL propóñennos para a semana do Samaín traballar as lendas "das mouras" desde diversos aspectos: Lecturas, representacións teatrais, traballos de investigación...\nDeixamos varios enlaces que vos poden servir de axuda.\nGalicia Encantada. Sección "Seres míticos"\nGalicia Encantada. Sección "Tesouros"\nGalicia Encantada. Sección "Xeografía mítica"\nGalicia Espallada: Unha recolleita da cultura galega\nGalicia Meiga. Sección "Mouros e mouras"\nGalicia Meiga. Sección "Lugares máxicos"\nLendas vivas. V Televisión\nMateriais didácticos para celebrar "O Samaín"\nGalipedia. Información sobre os castros\nPublicado por Biblioteca do CEP Sequelo en 16:46\nEtiquetas: curso 2014-2015, lendas, lendas populares galegas, proxecto pegadas de pedra dos devanceiros, Samaín, Samaín 2014


Breixo (Castiñeiras): En outubro arrincan as Escolas Retrouso 2009/2010\nEn outubro arrincan as Escolas Retrouso 2009/2010\nPublicado por Breixo o 28/09/2009\nNuns días, en outubro, dan comezo outravolta as Escolas Musicais Retrouso. Retrouso logra manter para o 2009/2010 a súa numerosa oferta de actividades, centradas na música tradicional, pero que abarcan tamén a formación en linguaxe musical e coral.\nOs cambios máis salientables esta tempada son a incorporación de Rubén Bastón como responsable da área de iniciación de baile tradicional para nenas e nenos (martes á tarde) e de Tania García Ruibal, da iniciación de canto e pandeireta. Tamén, de xuntarse un número mínimo de alumnos, María Casaleiro estrearase como profesora de iniciación ao baile tradicional para adultos.\nO plantel de profesores de Retrouso complétase co gaiteiro do Hío Cristóbal Prieto, como mestre de gaita; o tamborileiro vigués Alberto Costas, que é o responsable de percusión; a veciña de Beluso Teresa Pedrouso continúa a dar as clases de acordeón e solfa (linguaxe musical), Margarita Pérez e Débora Pena son as responsables das áreas de perfeccionamento de baile; e Carme Pereira continúa como directora do Coro de Cela.\nOs horarios repártense de luns a sábado, con horarios máis temperáns para as actividades infantís (entre as 16 e as 19h) e máis adaptados ao horario laboral para as de adultos (a partir das 20h):\nLuns: Coro ás 21h\nMartes: Iniciación infantil de baile, iniciación adultos de canto, acordeón adultos.\nMércores: Acordeón nenos, solfa, iniciación adultos de baile, perfeccionamento adultos de baile\nXoves: percusión ás 20h\nVenres: perfeccionamento infantil de baile, iniciación e perfeccionamento infantil de canto, perfeccionamento adultos de canto\nSábado: gaita, perfeccionamento adultos de baile.\nPara apuntarse, os interesados poden achegarse ás clases, contactar con calquera membro da Asociación, ou chamar aos teléfonos 686 440 108 (Rubén) ou 647 607 467 (Débora).\nTablet Apex 7.85 INTEL no consigo el firmware\nOutono Gastronomico: casas rural de Galicia a bo p...\nNovas fotos de Suiza\nSorteo dun móvil Dual SIM\nExtracción de moas do xuizo


Sanidad propón non usar máscara mentres se toma o sol e en actividades deportivas individuais\nTemas: NOVA NORMALIDADE AIRE DESCANSO MáSCARA SANIDADE DEPORTE PRAIA SOL NATUREZA SEGURIDADE MAR ENCOROS RESCATE\nO borrador que o ministerio trasladará ás autonomias só recolle o uso da máscara na praia cano se pasee ou en distancias nas que non haxa distancia de seguridade.\nPor Galicia Confidencial | Compostela | 07/04/2021 | Actualizada ás 10:26\nSanidad propón o uso da máscara obrigatoria nas praias cando se estea paseando ou en situacións en que non haxa distancia de seguridade, mentres que se exclúe durante o baño, a práctica de deporte ou nos períodos de descanso nun lugar fixo, tanto no mar como en piscinas e outros espazos acuáticos.\nDúas mulleres levan máscara na Praia dás Salseiras, a 3 de abril de 2021, no municipio da Laracha, A Coruña, Galicia (España). Desde o pasado mércores é obrigatorio o uso de máscaras en calquera espazo público, independentemente da. M. Dylan - Europa Press\nSon algunhas das propostas recollidas no borrador do documento que o Ministerio de Sanidade vai trasladar esta tarde ás comunidades autónomas, ao que tivo acceso Efe, para "modular" a obrigatoriedade do uso de máscaras que contempla a lei de nova normalidade mesmo cando se pode manter a distancia de seguridade de 1,5 metros.\nEn concreto, preténdese acordar a regulación do artigo 6.2 que establece que non será exixible o uso de máscara no caso do exercicio de deporte individual e permite que se poida exceptuar o uso da máscara cando, pola propia natureza das actividades, ese uso resulte incompatible, con arranxo ás indicacións das autoridades sanitarias.\nAsí, Sanidade exporá ao Pleno do Consello Interterritorial do Sistema Nacional de Saúde desta tarde, que se equipare ao exercicio de deporte individual as actividades que supoñan un esforzo físico intenso, de carácter non deportivo, ao aire libre e de forma individual.\nCANDO SE PODERÁ IR SEN MÁSCARA\nA proposta recolle que o uso da máscara será prescindible:\n- O baño no mar, lagos ou encoros, ríos ou outros espazos acuáticos naturais ou en piscinas no exterior ou cubertas.\n- A práctica de deporte no medio acuático, sexa este natural ou artificial.\n- Os períodos de descanso antes ou despois do baño ou a práctica de deporte no medio acuático, na contorna do mesmo. No caso das praias ou en contornas asimiladas, só poderá estenderse mentres estea nun punto determinado e respectando a distancia mínima de 1,5 metros con outras persoas que non sexan convivientes ou asimilados. Nas piscinas, só entre intervalos de actividade.\n- As actividades de socorrismo ou rescate cando requiren acceder ao medio acuático.\n- Os períodos estritamente necesarios para comer ou beber, en lugares nos que estea autorizado.\nCANDO HABERÁ QUE LEVALA\nEn cambio, propón o uso obrigatorio da máscara:\n- O paseo polos accesos a praias, lagos e demais contornas naturais.\n- O paseo á beira do mar e das demais contornas acuáticas.\n- O uso de vestiarios de piscinas públicas ou comunitarias, salvo nas duchas.\n- A permanencia no exterior ou interior de establecementos de hostalaría fóra dos períodos necesarios para comer ou beber.


A programación do Corpus do 21 ao 30 de maio abrangue unha oferta para todos os público | Ponteareas.es\nAs actividades programadas teñen como obxecto atender a demanda de lecer, así como promover o comercio e a hostalería local: concertos, teatro, poesía, arte floral, ciencia, relixión, exposicións ou deportes.\nDestacan as actuacións musicais da Orquestra da Cámara Galega, de Luar na Lubre e a orquestra Panorama e a exposición sobre a historia do Corpus no Mercado Municipal\nA lectura do pregón, como cada ano, será o que marque o inicio da programación oficial do Corpus Christi en Ponteareas. O sábado 21 de maio ás 21.00 no auditorio municipal Reveriano Soutullo o xornalista da RTVE Roi Groba honrará ás festas co seu discurso inaugural. O xornalista ponteareán de 35 anos, actualmente presentador da sección deportiva nos informativos matinais, conta xa cunha longa traxectoria na radio televisión pública estatal. O acto estará seguido por un concerto da Orquestra de Cámara Galega, dirixida polo director ponteareán Rogelio Groba Otero.\nDurante a semana do Corpus haberá diferentes eventos e actuacións entre os que estacan o domingo 22 o recital poético e musical a cargo do pianista Alejo Amoedo e a mezzosoprano Iria Cuevas no auditorio acollerá ás 20.00 horas; o martes 24, o grupo de gaitas Os Muíños da Oliveira pasearán polas rúas da vila do Tea sobre as 21.30 horas; o mércores 25, a Banda de Música do Conservatorio Reveriano Soutullo fará un concerto no auditorio homónimo, e o grupo de gaitas San Salvador de Padrón, despois, ás 21.30 h. amenizarán o serán nas rúas aos veciños e veciñas de Ponteareas; así coma o xoves 26, o grupo de gaitas Naiama seguirán coa animación as rúas a partir das 21.30 h.\nSubirán ao escenario ás 22.30 da Praza Maior o grupo de folk Luar na Lubre, no que é o concerto máis importante destas festas. Con máis de 30 anos de traxectoria, o conxunto coruñés estará presentando o seu último traballo Extra Mundi, duodécimo disco en estudio e primeiro con Paula Rey nas voces, no que volven a recoller e adaptar temas da música de raíces galegas.\nO luns 30, festivo local, centrarase na homenaxe aos alfombristas finados cunha misa ás 18.30 h na igrexa parroquial e unha posterior ofrenda floral no monumento ao alfombrista ás 20.00 h. A continuación, realizarase o acto de entrega de medallas Corpus Christi ás 20.30 h. Para rematar os festexos, a orquestra Panorama presentará o seu espectáculo de música, baile e luces na Praza Maior ás 21.30 h.\nAmais da exposición do Corpus no Mercado Municipal, haberá unha exposición do 22 ao 30 de maio sobre pintura dos Penedos da Picaraña de Patri Skinner no auditorio Reveriano Soutullo; e outra exhibición sobre reloxos antigos de Sechu Suárez e esculturas elaboradas con material de reciclaxe de Héctor Rodríguez no edificio da antiga ferretería Mariño na rúa Esperanza do 26 ao 31. Na Praza Maior tamén se poderá observar os cadros ao óleo da academia de pintura IRIS do 28 ao 30.\n← O Correlíngua chega a Ponteareas co lema “O Galego está en Nós”, verso recollido na obra do poeta Manuel María\nPonteareas conmemora o Día das Letras Galegas con varias actividades arredor deste día e da figura de Manuel María →


(2017-2018) Avanzamos no noso proxecto sobre os gatos... así vai a nosa investigación | _\n(2017-2018) Avanzamos no noso proxecto sobre os gatos... así vai a nosa investigación\nNas últimas semanas continuamos a investigar para atopar á resposta ás preguntas do noso proxecto que aínda quedaban por descubrir.\nPara atopar a resposta a "ONDE VIVEN OS GATOS", decidimos investigala todos xuntos, para elo levamos a cabo unha choiva de ideas e fomos anotando os lugares nos que cada quen pensaba que podían vivir.\nLogo, buscando entre os vídeos do noso recanto de infantil, atopamos un onde explicaban os lugares nos que vívían os gatos. Entre todos e todas fomos anotándoos nun listado\nDespois de contrastar os "lugares" que descubríramos coas nosas hipóteses previas, acordamos a forma de plasmar as respostas no noso mural da inviestigación.\nE así quedou finalmente plasmado, coas fotografías que escollimos entre todos e todas para cada unha das respostas atopadas.\nDías despois continuamos a investigar novas preguntas, para o cal pensamos que o mellor sería investigalas por equipos cooperativos, para logo poder intercambiarnos información atopada.\nCada un dos equipos, despois de acordar e asignar os roles de cada integrante dentro do mesmo, decidiu cal das preguntas investigaría, anotando o seu no número na táboa da organización.\nCada un dos equipos comezou a investigar, por turnos e, nesta ocasión, co apoio do mestre, a pregunta que lle correspondera.\nCada un foi intentando atopar a resposta nas fontes que acordaba utilizar: no ordenador, nas fotocopias, nos libros... usando unha ou outra, e cambiando entre elas cando non se atopaba a resposta á pregunta.\nCando atoparon a resposta anotánona nun papel para non esquecerse ;)\nDespois dun novo acordo no equipo decidiron como plasmar as respostas no mural, decidindo que precisaban ademais do texto que escribiran (segundo a hipótese na que se atopaban no desenvolvemento natural do proceso lecto-escritor)\nE así quedaron plasmadas as respostas no mural da investigación, tal como acordaron en cada un dos equipos.\nCad un dos equipos planificou a forma en que podía contarlle as respostas atopadas ó resto dos compañeiros, co material, fotografías e vídeos que considerasen preciso.\nDeste xeito xa estamos a punto de completar o noso mural da investigación con tódalas respostas atopadas... xa nos quedan menos preguntas para poder comezar a planificar a rodaxe da nos película-documental sobre os gatos.\nSeguide atentos ó noso blogue para descubrir como rematamos a nosa investigación respostando ás preguntas que aínda nos quedan.


As aerolíneas de baixo custo transportaron 12,61 millóns de pasaxeiros ata maio | Consumer\nAs aerolíneas de baixo custo transportaron 12,61 millóns de pasaxeiros ata maio\nAs low cost acapararon máis da metade do tráfico aéreo, un 55,9%\nData de publicación: Luns, 20 de Xuño de 2011\nAs aerolíneas de baixo custo transportaron durante o cinco primeiros meses do ano 12,61 millóns de pasaxeiros, un 18,4% máis que no mesmo período de 2010, fronte ás compañías tradicionais, que trasladaron a 9,9 millóns de viaxeiros, un 8,3% máis. As compañías de baixo custo acapararon así máis da metade do tráfico aéreo ata maio, un 55,9%, fronte ás tradicionais, que comandaron o 44,1% dos viaxeiros. Os datos difundiunos o Instituto de Estudos Turísticos (IET), dependente do Ministerio de Industria, Turismo e Comercio.\nPor mercados, Reino Unido e Alemaña lideran as entradas en compañías de baixo custo, cun 34,3% e un 20,2% dos pasaxeiros que elixiron esta vía, respectivamente, con senllos aumentos do 12,8% para o mercado británico (4,3 millóns de viaxeiros) e do 9,6% para o alemán (2,5 millóns de pasaxeiros). Italia, terceiro emisor, incrementou un 23,4% as chegadas ata 1,4 millóns de viaxeiros, o equivalente ao 11,4% do total das entradas por esta vía.\nA continuación situouse Francia, co 5,8% do total e máis de 737.700 viaxeiros, un 33,7% máis que hai un ano. O resto de países presentaron aumentos xeneralizados, todos de dous díxitos, no número de pasaxeiros de baixo custo emitidos cara a España, entre os que destacan Suecia (+47,7%), Noruega (+35,1%), Holanda (+31,4%), Bélxica (+28) e Suíza (+23,4%).\nDesde xaneiro, os aeroportos españois máis utilizados polas aerolíneas de baixo custo foron o de Barcelona-O Prat, que alcanzou 1,7 millóns de pasaxeiros, o que supón un aumento do 7%, o de Madrid-Barallas, con 1,4 millóns de pasaxeiros e un aumento do 18,4%, e o de Málaga, con 1,4 millóns de pasaxeiros, un 16,5% máis.\nSeguíronlles o de Alacante, con 1,24 millóns de pasaxeiros, un 9,8% máis, Tenerife Sur, con 951.000 viaxeiros, un 29,8% máis, e Gran Canaria, con 676.990 viaxeiros, un 35% máis. Tamén destacaron os incrementos do 30,8% en Valencia (443.205 viaxeiros) e do 1,6% en Eivissa (205.051 viaxeiros). Só o aeroporto de Xirona pechou no cinco primeiros meses en negativo, con 545.773 pasaxeiros, un 24,9% menos.\naerolíneas aeroportos baixo custo low cost-gl


A UDC comprométese a potenciar a proxección da imaxe da UDC.\nA UDC traballa para que os fluxos de información sexan constantes: a nivel interno, mellorando a comunicación entre os profesionais da UDC; e a nivel externo, facendo chegar á cidadanía o resultado da nosa oferta e do noso esforzo, algo de que é exemplo esta Memoria RSU.\nComo fito salientable, desde o ano 2010 contamos cun novo instrumento de traballo para o Gabinete de Prensa: unha nova sala de prensa na Reitoría, doadamente accesible desde a rúa, dotada con 2 proxectores e 2 pantallas, sistema de son e conexións de audio integradas nos asentos. Este espazo cobre, por outro lado, a demanda dunha sala alternativa ao Paraninfo, máis pequena e versátil, apta para cursos ou conferencias na cidade.\nPor outra banda, no ano 2010 o sitio web corporativo aumentou o seu número de visitas nun 31,76%.\nA nivel interno destacan accións como os 3.199 impactos no medio galego e os 74 impactos no medio nacional, e a elaboración dos resumos de prensa diarios. E a nivel externo, a publicación de 376 notas de prensa, a inserción de publicidade, a asistencia técnica a cargos da UDC...\nEn particular, podemos resaltar as accións de captación do estudantado: postos da UDC en feiras; publicidade institucional nos medios escritos e electrónicos con máis pulo de Galicia, así como na radio a través de cuñas radiofónicas; vídeos institucionais (campañas e cortinas), mostra dos nosos múltiples recursos audiovisuais; e a revista Avanzada, dirixida á mocidade. De igual forma, non podemos deixar de mencionar a edición e distribución dos seguintes materiais:\na) Un folleto da UDC coas titulacións de grao e posgrao dirixido a 262 institutos de Galicia.\nb) O libro de información sobre a UDC Argumentos para elixir UDC, cunha tiraxe de 2.500 exemplares en galego, 1.500 en español e 1.000 en inglés.\nc) O folleto Argumentos para elixir UDC, con información sobre as titulacións de grao e posgrao da UDC para o curso 2010/2011. Editáronse 8.400 exemplares en galego, 2100 en español e 1.350 en inglés.\nAsí mesmo, é de salientar a atención a un total de 2.140 chamadas e correos electrónicos en demanda de información sobre a nosa universidade; e a preparación de 17 programas de radio, emitidos en directo desde os nosos centros, con Radio Coruña-Cadena SER e Radio Voz.\nA UDC caracterízase por ser un espazo de sociabilidade aberto á modernidade, de vangarda no cultural e de accesibilidade no deportivo. A UDC, como comunidade institucional, transmite valores de modernidade e de avance por ser unha universidade nova. A innovación e a colaboración co tecido industrial son as súas razóns de ser, o que a converte en punta de lanza da transformación de Galicia, como elemento de impulso fundamental do cambio industrial do seu contorno. Xorde desta forma a revista U+S Blogspaper, ligada ao Consello Social, cunha tirada total de 2.600 unidades en edición de papel, repartidas entre as entidades, públicas e privadas colaboradoras da UDC, ás cales van directamente dirixidas.


A escola: un territorio idóneo para previr a obesidade infantil | Consumer\nRecentes estudos apuntan aos centros escolares como pezas craves para mellorar a alimentación dos nenos\nA obesidade infantil, que se inicia en etapas cada vez máis temperás, crece de forma epidémica e progresiva en España. O 30% dos nenos españois de entre 3 e 12 anos pesa máis do que debería, unha cifra que se eleva a catro de cada dez no grupo de idade comprendido entre os 8 e os 17 anos. Como a obesidade infantil aumenta o risco de sufrir numerosas enfermidades crónicas no futuro, calquera esforzo que se traduza en reducir a súa incidencia debe ser aplaudido, sobre todo por profesionais sanitarios. E, aínda que é imprescindible que a prevención se aborde desde diferentes ámbitos (embarazo, lactación, período de alimentación complementaria, educación, etc.), recentes estudos mostran que os centros escolares emerxen como lugares importantes para previr unha ganancia excesiva de peso na infancia. A continuación explícase por que e de que modo.\nPrevención da obesidade na escola: pódese\nMoitos nenos pasan unha gran parte do día na escola, e as comidas escolares supoñen unha fracción notable das calorías que inxeren. Redobrar os esforzos de prevención nas escolas, por tanto, ten sentido. As evidencias dispoñibles confírmano, e engaden que resultan máis eficaces en quen máis o necesita: os nenos con máis risco de acabar pesando máis do normal, como é o caso dos fillos de pais que sofren obesidade ou con baixos ingresos.\nUn dos estudos máis rigorosos sobre este tema publicouse en decembro de 2011. Na investigación (catalogada como ‘revisión Cochrane‘), Waters e colaboradores consideraron que, para previr a obesidade infantil, o “currículo escolar” debería incluír máis exercicio físico (é prioritario que haxa máis sesións de actividade física en horario escolar), pero tamén consideraron importante que as escolas:\npromocionen unha alimentación saudable entre os seus alumnos,\ncren ou fomenten un ambiente e unha cultura que permita que os nenos inxiran alimentos saudables ao longo do día e\nmelloren a calidade nutricional dos alimentos dispoñibles na escola.\nObesidade infantil: o papel dunha lexislación máis estrita\nEn teoría, este tres puntos contempláronse na Lei de Seguridade Alimentaria e Nutrición, aprobada polo Congreso dos Deputados o 5 de xullo de 2011. No entanto, deixouse a porta aberta á publicidade nas escolas infantís ou outros centros escolares (con determinadas condicións, fáciles de cumprir por calquera experto en mercadotecnia ) e non se determinaron os perfís nutricionais dos alimentos que deben ser restrinxidos (como os das máquinas expendedoras). Sobre o valor deste tipo de leis centrouse unha nova e importante investigación, publicada en xuño deste ano en JAMA Pediatrics. Os autores observaron que os nenos de escolas de estados nos que a lexislación alimentaria é máis estrita con respecto aos estándares nutricionais presentan menores taxas de obesidade. Isto é máis notable en nenos fillos de pais con poucos recursos económicos, quen, como se comentou antes, teñen máis risco de obesidade.\nAsí, a responsabilidade da alimentación dos escolares non debe recaer tan só na escola: a lexislación debe desempeñar un papel importante, e non quedar en meras recomendacións ou perderse en ambigüidades. En palabras da Dra. Marion Nestle, este estudo “proporciona unha importante evidencia para apoiar as iniciativas de saúde pública de gran alcance para contrarrestar a obesidade infantil”. Este tipo de control lexislativo adoita ser mal visto por determinadas empresas de alimentación, que temen pola súa saúde financeira. Unha “saúde” que non debería estar por encima da saúde dos nosos fillos.\nA pesar dos “peros” á lei antes citada, o certo é que moitos centros educativos españois, ademais de contar co asesoramento de dietistas-nutricionistas, seguen as pautas recollidas no moi recomendable texto denominado ‘Documento de consenso sobre a alimentación nos centros educativos’, coordinado en 2010 polos Ministerios de Educación e Sanidade. Aínda que non ten validez legal, nel detállanse de forma clara os criterios nutricionais para a oferta alimentaria presente en máquinas expendedoras, cantinas e quioscos nos centros educativos. Ademais, inclúe significativas consideracións sobre os diferentes grupos de alimentos. A continuación resúmense algunhas delas:\nCereais: potenciarase o emprego de variedades integrais (pan, arroz, pasta, etc.).\nVerduras e hortalizas: aconséllase consumilas a diario e en cru.\nFroita: o ideal é que sexa de tempada, madura e en cru. Os zumes ofertaranse un máximo dunha vez por semana.\nLegumes: considérase conveniente o consumo dunha ración de legumes entre unha e dúas veces á semana.\nBebidas: a auga debe ser a única bebida que acompañe ás comidas.\nPrecocinados: recoméndase limitar o seu uso a un máximo de tres veces ao mes.\nSal: moderarase o uso de sal no cociñado dos alimentos e darase preferencia á utilización de sal yodada, en función das circunstancias de cada comunidade.\nnenos alimentación infantil comida escola obesidad infantil-gl


O PP reclama que se tome a temperatura a todos os traballadores presenciais do concello - Grupo Municipal Partido Popular de Lugo\nBy ppdelugo6 Maio, 2020Consumo, Seguridade, Servizos xerais\nO Grupo Popular presenta unha batería de medidas para que o goberno local valore de cara a incorporar no plan de desescalada de cara á volta da normalidade\nOs populares afirman que diante da progresiva volta á normalidade do persoal do concello “é preciso un protocolo para que a desescalada se faga en condicións de seguridade para os traballadores que se incorporen ao seu posto de forma presencial”. Nese senso, o voceiro popular Ramón Carballo solicita que se garantan as existencias suficientes de mascarillas (que non se repitan casos como o da policía que ten que comprar do seu peto as mascaras) e, tamén, de xel desinfectante para a limpeza das ferramentas de traballo dos empregados públicos así como dispensadores de xel suficientes tanto para operarios como para público en xeral que acuda aos edificios municipais.\nDende o Grupo Popular tamén solicitan a instalación de cámaras térmicas ou tecnoloxías similares para a toma de temperatura dos traballadores do concello e máis preguntan ao goberno local se teñen a previsión de realizar probas diagnósticas de coronavirus a todos os empregados públicos que atenden ao público, posúan ou non síntomas.\nO Partido Popular tamén reclama a instalación de mamparas de seguridade nos puntos de atención ao público e a reorganización dos postos de traballo para garantir a existencia dunha distancia de seguridade de 2 metros entre cada empregado, separándose con mamparas de seguridade entre os postos cando non sexa posible a distancia de seguridade por falla de espacio.\nOs populares advirten que outro aspecto que hai que regular son as distancias mínimas á entrada e saída dos centros municipales; o fomento do teletraballo así como a flexibilidade horaria para os empregados municipais, tanto arestora como de cara ao futuro. A instalación de cámaras para medir a temperatura de empregados e usuarios; un programa de reforzo de limpeza e desinfección periódica dos espazos municipais así como prestar unha atención especial ao aire acondicionado e os filtros que se utilicen de cara a chegada dos meses do verán son outras das achegas dos populares para que o goberno local valore dentro do Plan de desescalada municipal.\nRamón Carballo tamén solicita que se instalen dispensadores de xel hidroalcohólico nas principais prazas, parques da cidade así como en zonas onde haxa afluencia de público.\nOs populares aseguran que “co ánimo de favorecer a desescalada e para favorecer a desinfección de mans na poboación sería moi positivo que se colocasen estes dispositivos que “poderían contar cun depósito co xel que se active con sensores, sen necesidade de contacto ofrecendo aos veciños a dose suficiente para a limpeza das súas mans”.


Xeografía con esquinas: Equilibrio\nPublicado por Maribel-bel en jueves, diciembre 31, 2009\nUn magnífico desexo o que propós. E ten máis mérito que pidas equilibrio escribindo "dende a esquina" jajaja.\nSúmome aos desexos de Ledicia para este Xacobeo par que xa chega (hai que ir a Compostela e entrar pola porta santa, que dentro de once anos imos ir algo máis vellos!!!).\nPara chegar a ese equilbrio que as túas letras proclaman, é necesario a insurrección social, un estado de actitudes diferentes.\ngústame iso que desexas.\no equilibrio... semella algo dificilísimo de atopar,\nainda que desde que nacemos,\nimos equilibrando a cousa...\nMe apunto a tan excelentes deseos.\nOjalá se vayan cumpliendo.


Medio Rural aborda coas organizacións agrarias galegas mecanismos para dar saída ás producións que viron reducidos os seus mercados tras a emerxencia sanitaria - Noticias de Galicia\nMedio Rural aborda coas organizacións agrarias galegas mecanismos para dar saída ás producións que viron reducidos os seus mercados tras a emerxencia sanitaria\nO conselleiro de Medio Rural en videoconferencia\nO conselleiro do Medio Rural, José González, mantivo esta mañá unha videoconferencia con representantes das organizacións profesionais agrarias galegas para analizar os mecanismos que manexa a Xunta co obxectivo de dar saída ás producións que viron reducidos os seus mercados tras a emerxencia sanitaria.\nEn concreto, o titular de Medio Rural trasladoulles a intención do Goberno galego de buscar novas vías de comercialización para os produtos agroalimentarios de calidade ou os de proximidade. Deste xeito, o conselleiro non só escoitou as demandas das organizacións agrarias e tomou nota das súas aportacións de cara a este período excepcional, senón que tamén achegou distintas propostas para evitar que o sector acuse o peche da hostalaría e dos mercados municipais.\nO conselleiro trasladou que un destes mecanismos para dar saída ás producións debe ir pola necesidade de “concienciar ao consumidor galego da importancia que ten neste momento apoiar o sector primario”. Nesta liña, especificou que entre os máis afectados pola situación de emerxencia sanitaria derivada do coronavirus están o sector vitivinícola, os produtores de froitas e hortalizas, os que se dedican a elaborar artesanalmente queixos e outros produtos lácteos, os gandeiros de vacún, ovino e caprino, así como os de razas autóctonas, fundamentalmente porco celta.\nO conselleiro tamén analizou coas organizacións agrarias a posibilidade de que o sector se acolla á nova liña de financiamento do Igape que busca inxectar liquidez a pemes e autónomos que se estean vendo afectados pola situación de emerxencia sanitaria. Así, instounas a que valorasen a “necesidade de facer algunha especificación ou adaptación” para que poida beneficiarse o sector primario. Nese senso, engadiu, “a Xunta está aberta a que esas liñas poidan chegar a aqueles sectores que o necesitan”.\nJosé González recalcou que esta orde da Consellería de Economía, Emprego e Industria persegue que se poida facer fronte ás necesidades máis inmediatas, como o pagamento de salarios, facturas, alugueiros ou impostos. A iniciativa contempla a mobilización de 250 millóns de euros en préstamos, que buscan paliar os efectos do coronavirus no tecido empresarial galego.\nPor outra banda, e en relación ás axudas da Consellería, o titular de Medio Rural tamén lles trasladou que se está “traballando na axilización dos pagos” e na flexibilización dos requisitos esixidos para as diferentes subvencións, buscando evitar incumprimentos ou posibles prexuízos derivados da imposibilidade de executar as accións programadas.\nA videoconferencia realizada esta mañá forma parte da rolda de contactos que está a manter estes días o conselleiro do Medio Rural co sector. Concretamente, nesta xuntanza participaron o secretario xeral de Unións Agrarias, Roberto García, e a secretaria xeral do Sindicato Labrego Galego, Isabel Vilalba, ao seren as dúas organizacións con representación no Consello Agrario.\n7 de abril de 2020 | 21:02\t• Sen comentarios


A XI lexislatura botou a andar coa votación da Mesa do Parlamento, que integran os populares Miguel Santalices, Diego Calvo e Corina Porro, a nacionalista Montse Prado e a socialista Marina Ortega. A Cámara Galega terá que debater nos futuros meses as medidas para paliar as consecuencias do coronavirus. O persoal de Alcoa concentrouse ante o Pazo do Hórreo para lembrarllo aos seus deputados e deputadas.\nPersoal de Alcoa concentrouse fronte ao Parlamento da Galiza no día da votación da Mesa do Parlamento (Imaxe: Arxina).\nRaquel C. Pérez-Europa Press 09:50 do 8 de agosto de 2020\nCon berros do persoal de Alcoa no exterior e as pantallas de seguridade entre os escanos no interior, a Cámara galega deu onte comezo á XI lexislatura. Foi unha xornada atípica, sen asistentes na tribuna do público e cos deputados e deputadas dos tres partidos políticos portando máscaras. A pegada da Covid-19 estivo presente no hemiciclo, que rematou este inicio cun minuto de silencio en homenaxe ás persoas afectadas pola enfermidade.\nAntes das 11 horas, momento fixado para o inicio da sesión, traballadores e traballadoras de Alcoa trasladaron desde A Mariña até Compostela as reivindicacións dunha comarca ao vilo das negociacións das Administracións públicas coa multinacional. "Comprometéronse todos en campaña e agora queremos solucións", advertiu o presidente do comité de empresa, José Antonio Zan. "O primeiro que teñen que facer aquí dentro é arranxar o problema que hai na Mariña", advertiu o comité.\nA lexislatura deu os primeiros pasos nun hemiciclo composto de novo por tres forzas parlamentarias, o que non acontecía desde 2009. O PPdeG ocupa 42 escanos, o BNG 19 e o PSdeG 14. Desta maneira, as e os deputados nacionalistas volven ocupar o espazo da esquerda no hemiciclo, como lles corresponde como líderes da oposición. Un liderado que xa ocuparan en 1997 e 2001 con Xosé Manuel Beiras como portavoz da formación.\nNa propia sesión producíronse outras singularidades, coma o feito de que a Mesa de idade á que corresponde organizar a votación para formar a Mesa do Parlamento estivese integrada por tres deputados da mesma formación política, o BNG: Xosé Luís Rivas Cruz, como o de maior idade, e Paulo Ríos e mais Daniel Castro como os máis novos. Este último portou a chaqueta e mais a camiseta de Alcoa, en solidariedade co seu persoal. Tamén da ausencia dun escano e un voto, o da nacionalista María Gonzalez Albert, que se atopaba no hospital a piques de dar a luz.\nNa votación para designar os asentos da Mesa, o deputado ourensán do PPdeG, Miguel Santalices, foi reelixido presidente do Parlamento cos 42 votos de apoio do seu partido e os 32 en branco da oposición. Unha posición que ocupa desde xaneiro de 2016, cando a piques de finalizar a IX lexislatura substituíu Pilar Rojo, elixida deputada no Congreso nas eleccións estatais de 2015.\nTras el recuncou o tamén popular Diego Calvo na vicepresidencia, un cargo no que se estreara no pasado exercicio. Calvo elixido deputado en 2003 e en 2009 foi nomeado delegado da Xunta na Coruña, un cargo que tamén desempeñou a súa compañeira e secretaria na Mesa, Corina Porro, á que Núñez Feixoo "rescatou" do Consello Económico Social para situala en Vigo. Porro fora anteriormente rexedora da cidade olívica, alén doutras posicións institucionais entre as que se conta a de senadora. Ambos recibiron o apoio dos 42 votos das e dos populares.\nA Mesa completouse coa deputada do BNG Montse Prado na vicepresidencia segunda, co apoio de socialistas e nacionalistas, que tamén situaron á deputada do PSdeG Mariña Otero na vicesecretaría.\nTras as votacións, volveu ao hemiciclo unha imaxe máis tradicional, aderezada neste caso polas máscaras, a dos xuramentos, ou promesas do cargo. A bancada nacionalista volveu portar caraveis ao hemiciclo, ademais do Sempre en Galiza de Castelao, e a socialista acudiu con rosas, símbolo do seu partido.\nNas súas primeiras palabras no hemiciclo, Santalices insistiu en que a lexislatura que arranca debe ser "a das persoas" que o están a pasar mal: "Só pido unha cousa, estar á altura da confianza depositada en min e pido por vostedes, porque estean á altura da confianza que os electores depositaron".\nA lexislatura da pandemia\nCase sete meses transcorreron desde que o hoxe presidente en funcións da Xunta e do Goberno galego, Alberto Núñez Feixoo, disolveu o Parlamento da Galiza e convocou os comicios no mes de abril. A pandemia trastornou todos os calendarios, non só o electoral, e provocou escenarios inéditos. No político, implicou a suspensión e aprazamento das eleccións e o maior período de actividade da Deputación Permanente.\nParlamento goberno alcoa coronavirus XIlexislatura


Condenado a 13 meses de cárcere o único acusado da 'Campeón' que non chegou a un acordo\nRedacción | Xoves, 23 de Novembro de 2017, 18:10\nA Sección Segunda da Audiencia Provincial de Lugo condenou a un total de 13 meses de prisión a Javier Rodríguez Díaz, -da empresa Proitec-, o único acusado da 'Operación Campeón' que non chegou a un acordo co Ministerio Público.\nO fallo, feito público polo Tribunal Superior de Xustiza de Galicia (TSXG), fixa para Javier Rodríguez unha pena de catro e nove meses de prisión como cómplice dun delito de fraude de subvencións tentado e outro de fraude de subvencións de fondos europeos consumado. Con todo, ten en conta a atenuante de dilacións indebidas.\nPor estes delitos, establece, ademais, o pago dunha multa de 2.572.000 euros. Faino despois de que fose o único dos 13 acusados por esta operación -que investigou supostas concesións irregulares de subvencións públicas a través da firma farmacéutica Nupel- que non chegou a un acordo.\nNese momento, e antes da celebración do xuízo, o seu avogado José Luis Fiuza, insistiu na inocencia do seu cliente. Tamén expuxo a nulidade do proceso.\nPara os demais acusados, a Audiencia recolle as condicións do seu acordo coa Fiscalía. Entre eles, está o principal procesado da trama, o empresario lucense Jorge Dorribo, que aceptou cinco anos e 11 meses de prisión -fronte aos 19 anos que se lle pedían inicialmente- e ao que agora lle condena a Audiencia.\nTamén aceptou multas económicas que ascenden a máis de seis millóns de euros por delitos contra a Facenda pública, falsidade en documentación mercantil, branqueo de capitais e insolvencia punible.\nA 'Operación Campeón', iniciada en maio de 2011 baixo a instrución de Estela San José, investigou a varios cargos do Instituto Galego de Promoción Económica (Igape), xunto co empresario lucense Jorge Dorribo e o seu socio en Nupel, entre outras persoas, por supostas concesións irregulares de subvencións a través desa firma farmacéutica lucense.\nAdemais, o caso salpicou tamén a altos cargos políticos de varios partidos, algún eximido de responsabilidades, como foi o caso do ex ministro José Blanco.\nOs procesados pola Operación Campeón aceptan condenas atenuadas antes do xuízo\nJorge Dorribo, no xuízo: "Quedei sen nada, quitáronmo todo"


Entre 2003 e 2008 medrou significativamente a presenza da nosa lingua no ensino | culturagalega\nObservación: O número de falantes habituais de galego baixou 13 puntos en 5 anos\nEntre 2003 e 2008 medrou significativamente a presenza da nosa lingua no ensino\nO Instituto Galego de Estatística publicaba esta mañá a Enquisa de Condicións de Vida das Familias, que achega datos sobre o emprego e coñecemento da nosa lingua correspondentes a 2008. Segundo estas cifras, só un 30% da poboación se expresa sempre en galego, o que supón un descenso de 13 puntos con respecto a 2003. Ao tempo, incrementouse nun 8,2% o número de galegos que empregan máis a nosa lingua do que o castelán, ata chegar a un 26,4% do total da poboación. Pontevedra e a Coruña son as provincias con menos falantes monolíngües en galego, cun 20,7% e un 30,9% respectivamente.\nSegundo explica Håkan Casares, do Observatorio da Cultura do Consello da Cultura Galega, "nos datos de 2008 xa non se observa a tendencia a que se ralentize a perda de falantes nas idades máis novas". En xeral detéctase tamén un incremento xeralizado do emprego de castelán en todas as idades.\nPersoas segundo lingua habitual por idades. Comparación 2003-2008\nCada vez é menos a xente a que posúe un bo dominio da nosa lingua, tanto para a falar como para a entender. Deste xeito, só un 66% da poboación galega entende "moito" o galego, fronte ao 81,1% de cinco anos antes. Á hora de o falar, un 54,1% da poboación considera que saber falar ben a lingua, fronte ao 67,9% de 2003.\nComo melloría para o galego, atopamos un incremento nas competencias escritas, especialmente entre os maiores de 50 anos, malia a que só un 15% da poboación emprega a nosa lingua de xeito habitual nesta forma de expresión.\nOs malos datos xerais para a nosa lingua contrastan con grande incremento da presenza do galego nas aulas. En 2008 un 71,9% dos menores de 16 anos recibían a maior parte das súas aulas en galego, mentres en 2003 só o facía un 48,92%.\nTamén as cifras sobre os galegos que mudan de idioma arroxan un balance negativo para a nosa lingua. "No cambio de lingua habitual, por unha banda descende proporcionalmente o número de individuos que aprendendo a falar en castelán pasan ao galego ao tempo que cada vez son máis os falantes nativos de galego que se pasan ao castelán". De calquera xeito, estas mudanzas apenas afectan a un 7% dos falantes en calquera dos dous sentidos.\nEntre as persoas que mudaron o seu idioma inicial para o galego, increméntase o número dos que o fan por influxo do ensino e mais por razóns de traballo.\nNota de prensa sobre os datos do galego na equisa no web do IGE Web do Observatorio da Cultura Coñecemento e uso do galego na Enquisa de condicións de vida das familias. Web do IGE


Ruta 2017-12 | O Carroucho\nClub de Montaña “O Carroucho”\nINFORMACIÓN DA ZONA\nA Serra da Estrela é a serra máis occidental do sistema Central. Este sistema montañoso atópase no centro de Portugal e dentro do Parque Natural do mesmo nome. A súa máxima altura é de 1993 metros, na Torre, sendo esta a máxima altura do Portugal continental (para chegar á altitude de 2000 m. foi construída na cima unha torre de 7 m.). Está situada entre as cidades de Seia e Covilhã e posúe a única estación de esquí do país. O pico da Torre atópase no termo municipal de Seia. Nesta serra hai varias lagoas e vales de orixe glaciar.\nNas áreas de granitos, con maior expresión no extremo norte da montaña e zonas circundantes, a paisaxe está dominada por mesetas extensas delimitadas por vertentes abruptas. Nestas zonas, os cursos de auga instálanse sobre a rede de fallas e fracturas tectónicas existentes, presentando, por tanto, un trazado esencialmente rectilíneo. Nos lugares que estiveron suxeitos á acción dos glaciares poden observarse formas erosivas, como circos e vales glaciares.\nPola súa posición latitudinal e pequena distancia con respecto ao océano Atlántico, a Serra da Estrela está suxeita a influencias climáticas mediterráneas, atlánticas e continentais. Estes aspectos, en conxunto coa complexidade orográfica e xeolóxica e coa acción do home ao longo dos últimos séculos, determinan unha diversidade biolóxica elevada na flora e a vexetación.\nO piso basal está moi condicionado polo aproveitamento humano e pouca vexetación natural subsiste. Desde o pé de montaña ata os 800-900 metros de altitude, desenvólvese o bosque mediterráneo de aciñeira, sobreira e de carballos caducifolios. Os extensos bosques de freixo asócianse a chans húmidos e, nos vales ao longo dos ríos, existen galerías de amieiro, salgueiro e ulmeiro. No piso intermedio, situado entre os 800-900 metros e os 1600-1800 metros de altitude, a vexetación espontánea potencial estaría formada por bosques de carballo negral. Neste piso foron introducidos para a explotación forestal grandes bosques de piñeiro rodeno. O piso superior, situado por encima dos 1800 metros de altitude, é o menos desenvolvido; non só debido á altitude, senón tamén á súa pequena extensión territorial, sendo ao mesmo tempo aquel onde a acción do home fíxose sentir menos. No pasado, no retroceso dos glaciares, o bidueiro, o carballo negral, o piñeiro silvestre e o teixo marcaban presenza neste piso en conxunto co xenebreiro. No presente, a vexetación predominante está constituída por un mosaico de formacións arbustivas (destacando o piornal), marcado polo dominio do xenebreiro.\nA fauna silvestre da Serra da Estrela caracterízase por unha riqueza e diversidade elevadas, constituíndo a nivel nacional unha das zonas de montaña máis importantes para a conservación da natureza. Esta riqueza resulta, en gran medida, da significativa diversidade de hábitats existente nunha área extensa, cunha orografía accidentada e na que a acción negativa do home sobre os ecosistemas naturais é pouco expresiva. É posible atopar a aguia rateira ou o raposo, que se refuxian nos pequenos piñeirais e cazan en áreas abertas.\nNesta serra nacen tres ríos: o Mondego, o cal é o río máis grande dentro do territorio portugués, e o Zêzere, que é afluente do Tajo, o Alva, que é afluente do Mondego, tamén nace nesta cordilleira. Crese que os antigos romanos chamaron a esta zona de maior altitude Montes Herminios ou "Montes de Hermes" (deus grecolatino dos pastores tamén chamado Mercurio). Crese que esta rexión foi o berce do guerreiro lusitano Viriato.\nVídeo da zona en YouTube\nALOXAMENTO E PREZOS\nAloxarémonos en Covilhã, no Hotel Solneve. Durmiremos en habitacións dobres, con baño en cada habitación.\nHaberá unha parada para tomar o almorzo en ruta. O xantar do primeiro día corre por conta de cada un e é recomendable levar o necesario xa que a parada pode ser nunha área de servizo sen supermercado.\nLembrámosvos que o número de prazas, como sempre, é limitado e estableceuse en 35 persoas. Por favor, levade coidado á hora de facer os ingresos para evitar despois problemas na adxudicación de prazas que, como xa imaxinades, se fará por estricta orde de recepción do ingreso. O prezo será de 325€ para os socios, 350€ para os non socios federados e 360€ para os non socios non federados, que se aboarán do seguinte xeito:\ningreso en conta de 275€ os socios, 300€ os non socios federados e 310€ os non socios non federados, para apuntarse, antes do 8 de outubro.\nos 50€ restantes, pagaranse no autobús.\nO ingreso pode empezar a facelo todo o mundo a partir deste intre e os socios non terán preferencia na asignación de prazas.\nA saída farémola na mañá do xoves e os lugares e horarios de parada do bus, son os seguintes:\nO Ventorrillo 06:25 h\nFogar de Santa Margarita 06:30 h\nSan Pedro de Mezonzo 06:35 h\nParada bus Gaiteira (en fronte Citroën) 06:40 h\nParada bus Os Castros (en fronte Igrexa do Carme) 06:45 h\nO Burgo (en fronte Servizos Múltiples) 07:00 h\nPROGRAMA PREVISTO DE ACTIVIDADES\n1º DIA (XOV)\nCHEGADA SOBRE AS 11:50 (hora portuguesa)\nSAÍDA PARA A RUTA ÁS 12:00\nRuta: PASSADIÇOS DO PAIVA\nCHEGADA AO HOTEL ÁS 19:30\nCEA ÁS 21:00\n2º DIA (VEN)\nALMORZO ÁS 08:00\nSAÍDA PARA A RUTA ÁS 08:45\nRuta: ROTA DOURADA\n3º DIA (SAB)\nRuta: ROTA DO ZIMBRO\n4º DIA (DOM)\nTEMPO LIBRE PARA VISITAR COVILHÃ\nSAÍDA DO AUTOBÚS ÁS 11:00\nXANTAR EN RUTA ÁS 14:00\nSAÍDA PARA CORUÑA ÁS 15:30\nCHEGADA A O BURGO SOBRE AS 21:00\nSon dúas horas e media de camiñada para todos os públicos, entre sobes e baixas, paradas para fotos e a contemplación da paisaxe. O invento das pasarelas do Paiva -para as cales se utilizaron 2.000 m³ de madeira- cambiou a economía do lugar, escondido no noroeste de Portugal, non moi lonxe de todo, pero preto de nada. Non se sabe que é máis impresionante, a garganta que foi abrindo o río durante millóns de anos ou a vista cenital da serpeante escaleira de madeira que se lle ocorreu á alcaldía de Arouca, e que puxo a esta rexión no mapa do sendeirismo.\nO éxito das pasarelas de madeira foi inmediato. Abriron e a media diaria foi de 7.000 sendeiristas. En setembro, un incendio queimou 500 metros de camiño e pelou as ladeiras de eucaliptos nas proximidades de Espiunca, un extremo da ruta. Xa está reconstruído, pero na nova tempada adoptáronse certas limitacións: non se admiten máis de 3.500 excursionistas ao día e a entrada deixou de ser libre.\nO miradoiro é único, co zigzag do río e o zigzag dos corredores de madeira que, desde arriba, chegarán ao nivel da canle en tan abrupto descenso como foi o ascenso. Alí só existen o río e o excursionista. Carballos e eucaliptos esconden calquera vestixio de civilización. Non se ven coches, non hai ladrillo, voan bolboretas e crúzanse carafios alleos a calquera perigo. Os únicos sons son os dos paxaros e o da auga, cada vez máis forte, o que anuncia unha zona de rápidos. Agora non baixa tanta auga e a súa mansedumbre forma unha praia natural en Vau, case a metade de percorrido. Algúns mozos fan pícnic de bocadillo, aínda que, afortunadamente, nin aquí nin en parte algunha do percorrido hai restaurantes, bares ou calquera cousa que se lle pareza; quen queira beber ou comer algo deberá levalo consigo ou aguantar ata o final da ruta. A auga está fría, transparente, e o pequeno areal anima ao relax. Pouco despois, o río alarga e unha ponte colgante une ambas as ribeiras, máis para a curiosidade ou a aventura que por efectos prácticos; a pasarela sempre vai pola marxe esquerda da canle. O percorrido xa é totalmente plano, pero non aburrido, pois ás veces o camiño de madeira colga no aire e noutras incrústase na roca, integrado perfectamente na natureza. Xorden as fervenzas de Aguieiras, pequenas piscinas naturais e cabras que triscan o que poden nas herbas das beiras e que nos advirten de que a excursión toca ao seu fin.\nComezamos na Lagoa Comprida por un camiño pedregoso para descubrir nas entrañas da Serra da Estrela parte dos seus tesouros. Por falar de lagoas, no plano superior entre uces e "zinbro" (xenebreiro), a Lagoa do Covao dos Conchos, recolle as augas da Ribeira das Neves, que baixan tumultuosas para conducilas a máis de 1550 m. ata a Lagoa Comprida.\nContinuamos cara á Nave da Mestra. De lonxe vemos o Cântaro Gordo e ábrese unha imaxe de campos verdes flanqueados por bloques de granito fracturados. Ao fondo vemos o val glaciar e entre "càntaros" está o Covâo da Ametade.\nNa Nave da Mestra, tamén coñecida como Nave da Barca debido á gran roca con forma de barco, entramos a través dunha gran greta que se abre sobre a mesa do Dr. Xuíz.\nPero hai unha construción que chama a atención e que destaca nesta explosión de natureza. Reza a historia que un xuíz, o Dr. Matos, construíu alí a súa casa de vacacións de verán en 1910. A súa construción foi concretada pola man de obra proveniente de Manteigas, encima de mulas por un camiño que aínda hoxe existe, axudada por gatos hidráulicos utilizados para levantar as xigantes pedras, incluíndo a que fai de tellado á casa. A obra foi abandonada á súa sorte.\nROTA DO ZIMBRO\nDescubrimento e aventura son as premisas principais deste percorrido que ocorre en pleno macizo central da Serra da Estrela. Ao longo deste traxecto atoparémonos con varias tipoloxías rochosas, moldeadas por varios axentes erosivos, dos cales destaca a glaciación. Este é o principal axente erosivo que mellor contribúe á morfoloxía xeolóxica actual da Serra da Estrela e que a distingue doutras montañas de Portugal, a través de testemuños milenarios que non van deixar a ninguén indiferente. Os lugares como o Cuevo, o Covão Boeiro, as Charcas e as cabeceiras dos vales de Alvôco, Estrela, Loriga e Zêzere, son algúns dos reflexos de como o clima, a altitude e a súa tipoloxía fan desta serra un santuario de varias especies de fauna e flora raras e únicas en Portugal.\nO inicio do percorrido parte na Torre cara á estación de esquí, para continuar ata gozar da panorámica do Val de Candieira (poderemos oír os berros dos rabaños que resoan do inmenso vale glaciar da Candieira?. Este val é un dos últimos refuxios de pastoreo tradicional da Serra da Estrela. Con poucos accesos e incrustado no macizo central, ostenta o claro e típico perfil rectilíneo dos vales glaciares. Seguimos en dirección ás Chancas, un conxunto de lagoas glaciares, para gozar despois do inmenso céspede de cervexeiras e turbeiras que foi un antigo lago glaciar, agora colmado. Viramos á dereita e seguimos por pequenos charcos e matogueiras de xenebreiro e orzales en dirección ao saínte rochoso do Fragâo do Poio dos Caes. É aquí onde os pastores poñían fin á vida dos fieis compañeiros de catro patas, que debido á vellez ou enfermidade, xa non protexían os rabaños dos famentos lobos. A Charca do Pezón é unha testemuña "viva" desas accións.\nDe alí, nunha típica contorna de montaña, regresamos á estrada EN339 e continuamos polo evidente carreiro que descende polo val glaciar de Loriga. Antes de chegar ao foso do medio, viramos á esquerda e subimos polo carreiro sinalado á lagoa do Covão das Quilhas. Temos que continuar en dirección ao foso de Alva. Aquí estamos no inhóspito plano alto glaciario, interrompido polas escarpas que marcan o inicio dos vales glaciares de Alvôco e Estrela.\nVISITA A COVILHÃ\nCovilhã foi un castro protohistórico, abrigo de pastores lusitanos e fortaleza romana coñecida como Cava Juliana. As murallas do seu primitivo castelo foron erixidas por Sancho I e, máis tarde, foi Dionisio I quen mandou construír as murallas do admirable barrio medieval das Portas do Sol.\nNa Idade Media, mentres os suburbios desenvolvíanse, a área interior da muralla permanecía deshabitada. A realeza tivo que emitir decretos para forzar á poboación a habitar esta zona e a partir do século XV a poboación empezou a fixarse na zona da muralla. As casas foron construídas por rúas estreitas e escaleiras, creando a topografía que se pode ver aínda hoxe en día.\nNo século XXI hai a necesidade dunha nova mirada sobre a cidade, mediante a recuperación do patrimonio industrial arquitectónico da cidade e da conexión das ribeiras de Goldra e Carpinteira a través de pontes peonís. A Ponte Peonil de Carpinteira naceu desta visión. É un das pontes máis altas en Portugal: 52 m. de alto, 220 m. de longo e 4,40 m. de ancho. Esta ponte, que se utiliza para camiñar e andar en bicicleta, foi construída sobre o val de Carpinteira e os outeiros de granito da corrente do río, onde aínda poden verse as fachadas das fábricas baleiras e as paredes de granito das estruturas de secado de la.\nO Jardim énchese cando cae un raio de sol e desde alí as vistas ao barrio Pêro da Covilhã e á Serra son un espectáculo. Ao amencer as nubes cóbreno todo e aparece o mar na Beira Interior. Na praza do municipio atópase o Pelourinho, un monumento típico das prazas portuguesas. Por definición un Pelourinho é unha columna levantada nun lugar público onde antigamente expoñíanse aos detidos por crimes ou roubos.\nNa zona sur, á beira da estación de autobuses, hai un parque, o Xardín do Lago, que é a zona verde máis grande da cidade. O estilo é moderno e componse dun lago con barcas, un restaurante, dúas cafeterías e céspede para gozar dos días de sol tombado na herba.\nA tranquilidade respírase en todos os recunchos, existen rúas tenebrosas de tan pequenas, esquinas que fan parecer o mapa un labirinto. Hai un lugar chamado Calvario, onde de novo volves atopar espectaculares vistas, os tellados derruídos, a Serra, a pedra. Chegar alí é un calvario de pendente. Un dos principais obxectivos do Funicular Santo André é facer o acceso peonil á zona antiga moito máis fácil. Xunto ás 162 escaleiras, pódese utilizar o funicular gratuíto, percorrendo unha distancia de 90 metros.\n© 2018 — Club de Montaña “O Carroucho” — Aviso Legal\nPara calquer comunicación técnica sobre esta web diríxase a webmaster@carroucho.org


Valoración do BNG do Pleno do mes de outubro no Concello de Ponteareas - Novas - BNG Ponteareas - BNG - Bloque Nacionalista Galego\nBNG Ponteareas 27 out. 2014 - 12:14\nbng do ponteareas pleno concello no\nO BNG de Ponteareas valorou o Pleno do mes de outbro, asegurando que o PP goberna a golpe de improvisación e co único obxectivo de ocupar o poder e impedir que no Pleno se traten os temas que realmente lle importan á cidadanía de Ponteareas, afirmou o portavoz do BNG no concello de Ponteareas, Xosé Represas.\nAntes do inicio do Pleno, no que estaban presentes persoas afectadas polos desafiuzamentos e membros da Plataforma de Afectados polas Hipotecas(PAH), o portavoz do BNG esixiu do Alcalde un compromiso concreto para convocar a Comisión Especial para atender os casos de Desafiuzamentos, lembrando que está solicitada pola PAH e polo propio BNG dende hai meses. Represas recriminou a Solla o boicot a esta comisión e o cumprimento das súas obrigas.\nNeste goberno todo é pura improvisación!\nXa na orde do día do Pleno, o portavoz do BNG criticou as sucesivas modificacións do orzamento por seguir co de 2010. Neste pleno o goberno presentou dúas modificacións, pola incapacidade do PP para elaborar unhas contas actualizadas. O portavoz do BNG afirmou que neste goberno todo é pura improvisación.\nOs nacionalistas cualificaron de chapuza a proposta de pagar como produtividade, á policía local, o que lle corresponde cobrar como complemento salarial polo desempeño dos seus postos e polos turnos especiais de traballo.\nRepresas afirmou que todo isto ocorre por non ter orzamentos dende 2010; se a Concelleira de Facenda tivese elaborado cando menos un só orzamento, o deste ano, esta situación podería terse evitado\nPP, ACIP e PSOE aproban a ordenanza de emerxencia social sen axudas para alimentación básica e material escolar ás familias máis necesitadas\nA concelleira do BNG, Verónica Carrera, defendeu no Pleno as alegacións dos nacionalistas á ordenanza reguladora das axudas de emerxencia social nas que se propoñía que se incluísen axudas para alimentación, vestido e produtos de hixiene persoal básicos así como para libros de educación infantil e material escolar ás familias en risco de exclusión social.\nVerónica Carrera xustificou a proposta salientando que a ordenanza aprobada por PP, ACIP e PSOE desvirtúa os obxectivos da propia ordenanza, sendo Ponteareas o único concello de máis de 20.000 habitantes que non atende estas necesidades básicas. Ningún Concello deixa fora da emerxencia social estas axudas, remachou Verónica Carrera.\nO BNG criticou que tanto o PP como PSOE e ACIP, tratasen de xustificar a súa postura con escusas de informes técnicos. Non hai ningún impedimento legal para aprobar un texto como o de outros Concellos do País, textos que foron aprobados sen ningún reparo xurídico, económico nin de servizos Sociais, manifestou a concelleira do BNG.\nEn opinión dos nacionalistas, estas axudas de pequena cuantía son de gran valor para as familias nunha situación máis precaria como consecuencia da crise. É inaceptable que neguemos axudas para alimentos as familias e axudas escolares, mentres se malgasta o diñeiro de todos en propaganda e en manter o tinglado do PP no Concello.\nO Pleno, a iniciativa do BNG, retira a proposta de adhesión á asociación Terras Nobles pola falta de concreción nos obxectivos e por deixar fora a varios concellos da comarca\nPor outra parte, o BNG forzou a retirada da proposta do goberno local de adhesión á asociación Terras Nobles. A concelleira do BNG, Hortensia Bautista propuxo a retirada do asunto da orde do día pola falta de concreción nos obxectivos da asociación, e polos criterios de adhesión, ao darse a circunstancia de que o único que teñen en común é contar con gobernos do PP.\nO concelleiro descoñece os criterios da proposta que presenta\nO propio concelleiro de turismo, Andrés Sampedro, foi incapaz de aclarar os criterios, amosando unha falta de coñecemento do documento ao afirmar que entre os obxectivos estaba o camiño portugués a Santiago, o val do Tea e os camiños da Franqueira. Bautista criticou a inconsistencia da proposta e as clamorosas contradicións do Sr. Sampedro, pois quedarían fora o concello de O Covelo onde nace o Tea, o concello de A Cañiza onde está situado o santuario da Franqueira ademais dos concellos de Crecente, Arbo e Salceda que forman parte da comarca histórica e cultural do Condado. Sampedro, acabou manifestando que lle sorprendían varios puntos do articulado nos estatutos, chegando a recoñecer que non asistira as reunións fundacionais.\nHortensia Bautista afirmou que se trata dunha proposta inconcreta na maioría dos seus artigos, algo que contrasta co artigo 25 onde se recolle a percepción de retibucións para os representantes que incluiría a alta no réxime de seguridade social. Os nacionalistas consideran que podemos estar diante dun novo chiriguito do PP, xa que ademais de que todos os concellos promotores están gobernados polo PP, dáse a circunstancia de que para adquirir a condición de socio, é imprescindible o acordo unánime dos socios fundadores resultando chamativo que Salceda de Caselas quedase fóra mentres figuraban todos os do seu entorno.\nO Pleno de Ponteareas rexeita a reforma da Lei Electoral\nNo pleno de Ponteareas deste martes tamén se debateu a reforma da Lei Electoral que propón o Partido Popular para elixir directamente aos Alcaldes e Alcaldesas. Esta cuestión afecta directamente a Ponteareas de cara ás Eleccóns Municipais de maio 2015. O Pleno rexeitou a moción do Partido Popular e aprobou as iniciativas presentadas por BNG e PSOE. Os nacionalistas lamentaron que os concelleiros do PSOE defenderan a circunscrición electoral provincial e a regra d´Hondt para negarse a apoiar estes dous apartados da moción do BNG.


Importante baixada en agosto do paro rexistrado en Ourense e Galicia, e lixeiro incremento en España - Blog de Celso Delgado\nHome Emprego e Seguridade Social Importante baixada en agosto do paro rexistrado en Ourense e Galicia, e lixeiro incremento en España\nImportante baixada en agosto do paro rexistrado en Ourense e Galicia, e lixeiro incremento en España\nHoxe coñecemos que o número de desempregados rexistrados nas Oficinas dos Servizos Públicos de Emprego aumentou no mes de agosto en 21.679 persoas, un 0,54% respecto ao mes de xullo. Nos oito últimos anos, o paro diminuíra por termo medio no mes de agosto en 50.564 persoas.\nEn termos desestacionalizados, o paro rexistrado reduciuse en 5.286 persoas o mes pasado. O paro desestacionalizado descendeu en 26 dos últimos 28 meses.\nNos últimos 12 meses, o paro rexistrado diminuíu en 359.975 persoas, a maior redución rexistrada en toda a serie histórica nun mes de agosto. A redución interanual do desemprego sitúase no -8,13%.\nCon este descenso, a cifra total de desempregados sitúase en 4.067.955 persoas.\nO desemprego dos mozos menores de 25 anos redúcese un mes máis e en termos interanuais cae en 51.902 persoas, a un ritmo de descenso que alcanza o 13,4%.\nO paro rexistrado diminúe entre os que desempeñaron a súa última actividade na Agricultura, con 5.964 desempregados menos (-2,98%). Aumenta entre os que proceden da Construción, con 4.643 parados máis (1,02%); da Industria, con 5.802 desempregados (1,49%) e Servizos con 22.876 (0,87%). Entre o colectivo de persoas sen emprego anterior, o paro redúcese en 5.678 persoas (-1,59%).\nO paro rexistrado baixa en 6 Comunidades Autónomas, entre as que destacan, Galicia (-2.639), Canarias (-1.257) e Asturias (-1.057). Sobe, en cambio, en 11 encabezadas pola Comunidade Valenciana (7.614) e Cataluña (4.521).\nO paro rexistrado de Galicia baixou en agosto en 2.639 persoas con respecto a xullo (un – 1,22 %).\nO número de parados queda en 213.732, deles 96.751 son homes e 116.981 mulleres, 203.022 son maiores de 25 anos e 10.710 menores.\nSon, 7.285 son da agricultura, 27.307 da industria, 26.470 da construción, 134.071 nos servizos e 18.599 do colectivo sen emprego anterior.\nEste é o sétimo descenso mensual consecutivo no que vai de 2015, “e o segundo ano consecutivo no que se consegue reducir o paro rexistrado nun mes de agosto en termos interanuais”.\nGalicia é a Comunidade autónoma de todo o Estado na que máis baixou o paro este mes en termos absolutos e a terceira rexión en termos relativos.\nA nivel interanual, isto é, con respecto a agosto do ano pasado, 23.207 persoas saíron en Galicia das listas do paro, o que supón unha caída do desemprego do – 9,79 %. Se rexistrou a maior baixada interanual en termos absolutos dun mes de agosto de toda a serie histórica (estatísticas desde 1996).\nBaixa o paro rexistrado en agosto en relación co mes anterior en 544 persoas, un - 2,26 %.\nA nivel interanual, isto é, con respecto a agosto do ano pasado, 1.840 persoas saíron en Ourense das listas do paro, o que supón unha caída do desemprego do - 7,24 %.\nO número de parados queda en 23.564, deles 10.539 son homes e 13.025 mulleres, 22.233 son maiores de 25 anos e 1.331 menores.\nPor sectores, 1.027 son da agricultura, 3.313 da industria, 2.848 da construción, 14.137 nos servizos e 2.239 do colectivo sen emprego anterior.\nImportante baixada en agosto do paro rexistrado en Ourense e Galicia, e lixeiro incremento en España Reviewed by Celso Delgado on miércoles, septiembre 02, 2015 Rating: 5


ANPA AGROMAR AGOLADA: As estatísticas non entenden o galego\nO Instituto Nacional de Estatística (INE) pediulle a un hostaleiro que non insista en pedir cuestionarios en galego xa que estes só están en español. Eses documentos teñen unha nota a rodapé na que di que está dispoñíbel nos idiomas co-oficiais.\nO Instituto Nacional de Estatística, organismo autónomo mais adscrito ao Ministerio de Economía, chamou por teléfono a un hostaleiro para lle pedir que non seguise a solicitar en galego o cuestionario sobre ocupación en aloxamentos turísticos pois este só estaba en español, denuncia a Mesa Pola Normalización Lingüística.\nEste documento, de obrigada cumprimentación periódica, ten unha nota na que sinala literalmente que “está dispoñíbel nas distintas linguas co-oficiais das comunidades autónomas”. Mais malia este hostaleiro se poñer en contacto co INE para que lle facilitasen o cuestionario en galego, nunca o recibiu. Recibiu, iso si, unha chamada do INE no que lle informaban de que só o tiñan en español. Como desculpa, a necesidade de aforrar.\nMarcos Maceira, presidente da Mesa, ironizou sobre “cal será o tipo de tinta que empregan no INE para que resulte máis caro imprimir os cuestionarios en galego que en castelán...”. Neste sentido, o presidente da Mesa salientou que non estamos ante medidas de aforro económico senón ante unha clara política lingüística en contra do galego por parte das diferentes Administracións controladas polo Partido Popular.\nDesde A Mesa lembran que neste tipo de situacións é fundamental que a cidadanía faga valer os seus dereitos e denuncie calquera traba que a Administración invente para lle impedir desenvolver a súa vida normalmente en galego.


Ollo, en Melide choven croios e pedras\n19 Agosto 2018 17:37 h.\nAmenización musical no campionato. ANA SOMOZA\nA vila celebrou o Campionato de Tirapedras, cos tiradores máis vellos e os habituais, que chegaban empatados\nD"icimos de estar ás 11.30 horas para que a xente chegue ás 12.00, xa se sabe como somos", bromeababa Paco Veiga da Asociación Galega do Xogo Popular e Tradicional ante sobre os asistentes que se encontraban na praza central da vila. No lugar congregáronse maiores e nenos, ademais dunha chea de retornados do País Vasco que desafiaban aos locais cos seus tirapedras.\n"A mí, si me dejan practicar, a alguno atino", escoitábase de vez en cando en boca dos bravos. As terrazas dos bares cercanos formaban unha especie de palco, ademáis dos bancos e cadeiras acomodados para o espectáculo. A primeira rolda correu a cargo dos máis pequenos e pequenas quenes, cun chisco de forza, teñen que atinar tirando canicas -o proxectil oficial da competición- nunhas pracas para gañar puntos.\n"Esto non é un deporte pero axuda ao plan de recuperar as prazas e os espazos nas vilas. Melide ten varias áreas como este tipo que, en outros tempos, eran zonas para xogar. Aquí vén tanto xente profesional como non", comentaba Paco Veiga sobre este tipo de iniciativas para que a vida volva as vilas.\nEntre os asistentes atopábase Guillermo Lareu, o primeiro gañador da historia do campionato doce anos atrás, a quen todos lle teñen grande respecto. "Fai uns anos que vén un vasco, é moi bo. Ese pódeme suceder", contestou con dúbidas ao lle preguntar sobre un xusto herdeiro.\nO ambiente cambiou cando a quenda dos nenos rematou, a inocencia daba paso a unha rivalidade sana. "Hai pique, pero, como sempre digo, nós vimos participar e, se a goma rompe, pois arréglase", sentenciou Paco Montanes. Esta persoa é "o vasco" ao que se refiren, aínda que na zona hai varios e todos moi hábiles. "Fun gañador no 2012 e nos últimos dous anos tamén, nacín no País Vasco pero xa iba na tripa de miña nai cando iba para aló. O meu tirapedras, o meu instrumento, é feito a man".\nNeste grupo de clásicos, como nos mellores, tamén houbo baixas. Tantas competicións fixeron saltar chispas entre os rivais. Pola contra, os eternos empatados, Montanes e Leoncio Loureiro, asistiron como compañeiros. Entre bromas, o ambiente poñíase a punto para o desempate, ambos contan con tres victorias.\n"Eu fun gañador tres anos co meu tirapedras, feito de carballo, caseiro. Os que estamos aquí aprendimos tirándolle aos paxaros e, ás veces, terminaban nalgunha ventá", bromeaba Leoncio antes de que comezase a competición. "O venres estiven de verbena ata tarde e por eso veño un pouco despitado. Xa tomei un chupito para afinar a vista. Unha cousa que che podo dicir e que, con seguridade, a victoria está entre un dos dous",\nA competición anotou varios ceros nas puntuacións e, de vez en cando, as pracas de tres tantos bailaban. Logo dunha gran exhibición de puntería o primeiro foi Paco Montanes, o herdeiro vasco e campión absoluto.\nFerido leve tras quedar durmido ao volante e derrubar un farol en Chantada\nOs cacos arrincan a porta de 40 quilos da caixa forte dun chalé da Louzaneta\nAsí chegan os partidos ao 28-A\nNOVAS | 16/02/2019\nArde un colector de papel na rúa Monte Picato\nO viño e Melide, parella inseparable\nRebajan a 3,5 grados la intensidad del sismo de Taboada


Melide - Ordenanza fiscal núm. 25, reguladora da taxa por expedición de licenzas urbanísticas\nPublicación provisional : 01-04-2005 BOP Nº 72 -- Publicación definitiva : 19-05-2005 BOP Nº 112\nRedacción Aplicable desde 01-01-2013\n- Artigo 4. Responsables\n- Artigo 5. Cota tributaria:\n- Artigo 6. Tarifa:\n- Artigo 7. Devengo\n- Artigo 8. Normas de xestión\n- Artigo 9. Infraccións e sancións\n- Disposición derradeira\nNo uso das facultades concedidas polos artigos 133.2 e 142 da Constitución e polo art. 106 da Lei 7/85, do 2 de abril, reguladora das bases de réxime local, este Concello establece a taxa por licenzas urbanísticas a que se refire o art. 20.4.h) do Real decreto lexislativo 2/2004, do 5 de marzo, polo que se aproba o Texto refundido da leí reguladora das facendas locais, que se rexerá pola presente Ordenanza fiscal, e as súas normas atenden ó previsto no artigo 57 do TRLFL\nConstitúe o feito impoñible a actividade municipal, técnica e administrativa realizada para verificar se os actos de edificación e uso do solo e subsolo suxeitos a licenza municipal á que se refire o artigo 194 da Lei 9/2002, do 30 de decembro, de ordenación urbanística e protección do medio rural de Galicia, que vaian a realizarse no termo municipal, se axustan ás normas urbanísticas de edificación e policía previstas na devandita leí, así como nas vixentes Normas subsidiarias de planeamento e posteriormente no Plan xeral de ordenación municipal; que son conformes ao destino e uso previstos, que non atentan contra a harmonfa da paisaxe e condicións de estética, que cumpren as condicións técnicas de seguridade, salubridade, hixiene e saneamento, e finalmente, que non existe ningunha prohibición de interese artístico, histórico ou monumental.\n1.-Son suxeitos pasivos da taxa en concepto de contribuíntes as persoas físicas ou xurídicas e as entidades ás que se refire o artigo 35 da Lei 58/2003, do 18 de decembro, Lei xeral tributaria (LXT), que sexan propietarios ou posuidores, ou de ser o caso, arrendatarios dos inmobles nos que se executen as obras ou se realicen as construcións ou instalaciónns.\n2.-Terán a consideración de substitutos do contribuínte nas tazas establecidas polo outorgamento das licenzas urbanísticas os construtores e contratistas das obras.\n1.-Responderán solidariamente das obrigas tributarias do suxeito pasivo as persoas fisicas e xurídicas ás que se refinen os artigos 41.1 e 42 da Lei xeral tributaria.\n2.-Serán responsables subsidiarios os regulados no artigo 43 da LXT, nos supostos e co alcance sinalado no dito artigo.\nArtigo 5. Cota tributaria:\n1.- A cota tributaria determinarase por unha cantidade fixa sinalada segundo a natureza do expediente a tramitar, de acordo coa tarifa, que contén o artigo seguinte.\n2.- A cota de tarifa corresponde á tramitación completa do expediente de que se trate, dende a súa iniciación ata a súa resolución final, incluída a certificación e notificación ao interesado do acordo recaído.\nArtigo 6. Tarifa:\nA.- A tarifa a que se refire o artigo anterior estruturase da seguinte forma:\n1 - Por obras menores (orzamento cero e até 30.000 €):\nPor licenzas que non leven consigo obra ou cando as obras menores cuxo orzamento de execución non sexa superior a 3.006,00 euros\nPor obras menores cuxo orzamento de execución supere os 3.006,00 euros\nPor renovación ou prórroga de licenzas de obras menores\n2 – Por obras maiores (orzamento superior a 30.000 €):\nPor obras maiores en vivendas unifamiliares\nPor obras maiores en edificios plurifamiliares, por cada vivenda, planta de locais comerciais e planta de sotano\nResto de obras maiores\n0,20% do custo das obras, cun mínimo de 150 euros.\nPor renovación ou prórroga de licenzas de obras maiores\nPor transmisión da titularidade da licenza\n3 – Demolición de construcións e movemento de terra\n4 – Pola colocación de carteis de propaganda visíbeis desde a via pública\n29 euros por metro cadrado\n5 – Por cada expediente de parcelación, segregación, división ou agrupación\nB.- No caso de desestimento formulado polo solicitante con anterioridade á concesión da licenza, as cotas a liquidar serán o 20 por cento das sinaladas no número anterior, sempre que a actividade se iniciase efectivamente.\nArtigo 7. Devengo\nA presente taxa devéngase cando se inicie a prestación do servizo urbanístico, coa incoación do oportuno expediente, a solicitude do interesado ou de oficio pola Administración local.\nArtigo 8. Normas de xestión\n1.- As persoas interesadas na obtención dunha licenza de obras deberán xuntar á súa solicitude no Rexistro Xeral o certificado visado polo colexio oficial respectivo, con especificación detallada da natureza da obra e lugar de emprazamento, na que se faga constar o importe estimado da obra, medicións e destino do edificio.\n2.- Cando se trate de licenza para aqueles actos en que non sexa esixible a formulación do proxecto suscrito por técnico competente, á solicitude acompañarase un orzamento das obras a realizar, como unha descrición detallada da superficie afectada, número de departamentos, materiais a emplear e, en xeral, das características da obra cuxos datos permitan comprobar o seu custo.\n3.-De modificarse ou ampliarse o proxecto con posterioridade á solicitude de licenza deberá poñerse en coñecemento da Administración municipal, presentando o novo presuposto ou o reformado e os planos e memorias correspondentes.\n1.-As taxas por prestación de servizos urbanísticos esixiranse en réxime autoliquidación. Ao efecto, o solicitante presentará a declaración-liquidación da taxa e xustificante do ingreso da cota tributaria ao mesmo tempo que insta a solicitude de outorgamento da correspondente licenza urbanística. Non se comezará a tramitación de expediente ningún sin que obre a neceario xustifcación do pagamento da taxa.\n2.-Se as obras se inician ou executan sen previa licenza, a taxa orixinarase ó se inicia-la actividade municipal para determinar se aquelas son ou non autorizables, con independencia da instrucción do expediente administrativo para a autorización ou derruba das obras.\n3.-A obriga de contribuír non se verá afectada pola denegación da licenza solicitada, polo seu outorgamento condicionado á modificación do proxecto inicial, nin pola renuncia ou desestimento do solicitante despois de concedida esta.\n4.-Os suxeitos pasivos están obrigados a presenta-la correspondente declaración tributaria nos impresos habilitados para tal efecto pola Administración local e realiza-lo ingreso da liquidación resultante na Tesourería municipal ou nas entidades bancarias autorizadas, o que se deberá acreditar no momento de presenta-la correspondente solicitude.\n5.-O pagamento da liquidación efectuado polo suxeito pasivo ou da liquidación orixinada por actuación de oficio da Administración local terá carácter provisional e será a conta da liquidación definitiva que proceda.\n6.-A Administración local, unha vez realizadas as actuacións motivadas polos servizos urbanísticos prestados, tras a comprobación destes e das autoliquidacións presentadas, practicará, de ser o caso, as correspondentes liquidacións definitivas, esixindo do suxeito pasivo ou reintegrándolle a cantidade diferencial que resulte.\nArtigo 9. Infraccións e sancións\nPara todo o relativo á cualificación das infraccións tributarias e a imposición das sancións correspondentes, rexerá o disposto nos artigos 178 e seguintes da Lei xeral tributaria.\nA presente ordenanza fiscal entrará en vigor e será de aplicación o mesmo día da súa publicación no Boletín Oficial da Provincia, permanecendo en vigor ata a súa modificación ou derogación expresa.\n(BOP nº 72, 1/4/2005)\n(BOP nº 112, 19/5/2005)\n(BOP nº 298, 30/12/2005)\n(BOP nº 293, do 23/12/2006)\n(BOP nº 300, do 31/12/2007)\n(BOP nº 298, 29/12/2008)\nBOP nº 146, 02/08/2012)\n(BOP nº 244, do 24/12/2012)


Hostel Santiago está situado no centro, a menos de 2 minutos a pé da Catedral de Santiago de Compostela e a 100 metros da oficina de turismo. Ofrece wifi gratuíto. As habitacións do Hostel Santiago teñen roupa de cama e toallas. Algunhas habitacións teñen baño privado. Hai unha cociña totalmente equipada e unha sala de estar compartida cunha TV de pantalla plana de 46 pulgadas con acceso a internet.\nO albergue Hostel Santiago conta cun total de 10 prazas onde pasar a noite distribuídas en Camas, Prazas en liteiras. Durante os meses máis invernais podes resgardarte do frío nas súas habitacións, as cales dispoñen de calefacción. O aire acondicionado que podes atopar nelas fará o verán máis levadío. Non é necesario que leves o teu saco de durmir.\nEste albergue de Santiago de Compostela dispón entre os seus servizos de Cociña, Comedor, Enchufes, Maquina de cafe, Botiquín, Tendedero.\nNon establece ningunha hora de silencio. Ao finalizar a túa estancia debes abandonar o albergue antes das 11:30 horas.\nHora saída: 11:30


A D.O. Ribeiro entregou a novena edición dos seus premios nunha gala con formato híbrido - BadalNovas\nInicio Actualidade A D.O. Ribeiro entregou a novena edición dos seus premios nunha gala...\nA Denominación de Orixe Ribeiro quixo celebrar a chegada do Nadal na novena edición dos seus Premios, reunindo de forma presencial e online a autoridades, xornalistas, adegueiros, viticultores e representantes de todos os estamentos implicados na cultura do viño.\nNa súa intervención, o presidente do Consello Regulador, Juan Manuel Casares Gándara, quixo destacar que “nestes días tan especiais que se achegan debemos ser ‘máis galegos que nunca’ mercando produtos da nosa terra e no noso comercio como forma de que todo o valor engadido fique aquí. Por elo neste Nadal en ningunha mesa galega debe faltar unha botella de viño da D.O. Ribeiro”.\nA gala serviu para coñecer os gañadores da Cata Oficial, designados a cegas por un panel de expertos de entre os 50 viños participantes, dun total de 32 adegas.\nPazo do Mar Expresión 2019, de Adegas Pazo do Mar, é o “Mellor viño branco de adega”.\nO galardón ao “Mellor viño branco de colleiteiro” recaeu en Cuñas Davia 2019, de Adegas Valdavia.\nO “Mellor viño tinto de adega” foi para O Cotarelo 2019, de Benigno Ríos Mosquera.\nE, o “Mellor viño tinto de colleiteiro” é Canción de Elisa 2019, de Adega Dona Elisa.\nO acto, no que se seguiron os debidos protocolos de precaución, tivo lugar no Palacio de Congresos e Exposicións de Galicia, en Santiago.\nPero non foron estes os únicos galardóns que se entregaron. Luís L. Paadín, profesor e catador, foi nomeado “Persoeiro de Honra” da Denominación de Orixe Ribeiro e Alfonso Albor Rodríguez, da adega Pazos de Albor, recolleu o “Vida entre Vides”.\nTamén foi protagonista Esther Daporta que recibiu o “Muller e Viño”, na mesma semana na que o restaurante Yayo Daporta de Cambados revalidou a súa Estrella Michelin.\nO xornalista Francisco J. Gil, do programa Cousas de Comer, foi recoñecido no apartado de “Mellor Labor de Comunicación”.\nE, nas categorías reservadas aos profesionais da hostalaría e da venda aos particulares, o “Mellor servizo de viño en restaurante”, foi para Los Abetos, de Nigrán; o “Mellor tenda de viños-viñoteca”, para Valladares en Santiago; e o “Mellor bar de viños-taberna” a Derby, en Vilagarcía.\nA gala contou coa presenza do Vicepresidente da Xunta Alfonso Rueda; do Presidente do Parlamento de Galicia, Miguel Ángel Santalices; do conselleiro do Medio Rural, José González; do concelleiro de Presidencia, Relacións Institucionais e Turismo do concello de Santiago, Gumersindo Guinarte; e da directora de Turismo, Nava Castro; así como dunha ampla representación institucional dos concellos pertencentes á D.O. Ribeiro.\nO PP recordalle ao grupo de goberno que o Asilo aínda non se desinfectou\nEstructura do novo centro de Saúde para Carballño\nFabiola García anima ás familias galegas a participar no programa de acollemento de menores da Xunta\nIsidro Vidal participará tocando no “Gaiteiro da Catedral” de Ourense\nVideo de 40 artistas do Ribeiro cantando ” Resistiré “\nA Xunta presenta a campaña de vacinación antigripal 2021 na provincia de Ourense\nGabriel Alén agradece á asociación de familiares de enfermos de alzhéimer o seu labor de acompañamento e asesoramento durante a pandemia\nA deputada socialista Carmen Rodríguez Dacosta desmontou hoxe as “trampas”nos datos do paro


Rúas Magazine – III Foro de educación emocional e social en Santiago de Compostela\nActualidad Social, Portada\t— 22 marzo, 2018 a las 21:36\nIII Foro de educación emocional e social en Santiago de Compostela\nA Asociación de Antigos Alumnos e Amigos da USC (AlumniUSC) xunto co Instituto de Ciencias da Educación da USC (ICE) promove o terceiro foro de educación emocional e social, dirixido tanto a asociados/as como ao público xeral interesado. O encontro celebrarase na Facultade de Ciencias Económicas e Empresariais da USC o 7 de abril a cargo de profesionais do ámbito da intelixencia emocional, do coaching e o mentoring, PNL, persoas expertas en comunicación, xestión de equipos e desenvolvemento persoal e profesional.\nEstán programados un total de seis relatores/as, entre os que destacan Rafael Bisquerra, doutor en Ciencias da Educación e director do pograo en Intelixencia Emocional nas Organizacións da Universidade de Barcelona, ou Leticia Garcés, pedagoga e educadora especializada en Educación Emocional e fundadora da plataforma Pais Formados. Tamén participarán Manuel Mariño, experto en Mindfulness; Estefanía Zardoya, licencia en Medicina e Cirurxía e coach individual e de equipos; Mar Castro, doutora en Comunicación; e Mónica González, psicóloga e coordinadora da Unidade de Dificultades no Desenvolvemento e na Aprendizaxe (UDDA) da USC.\nOs obxectivos xerais da xornada radican no coñecemento e xestión das emocións, no desenvolvemento de estratexias de regulación emocional, automotivación e liderado, tanto no eido persoal como no profesional, así como na mellora de habilidades comunicativas e de escoita que incidan no desenvolvemento da empatía. Cada un dos obradoiros permitirá adquirir unhas habilidades concretas e desenvolveranse en seis sesións dinámicas para que cada persoa participante poida escoller aquelas tres temáticas que mellor se adapten ás súas necesidades ata completar un total de seis horas de formación.\nCada un dos obradoiros acollerá un máximo de 40 persoas, entre profesionais dos ámbitos da docencia, a educación, a psicoloxía ou o traballo social; titulados recentes, alumnado de posgrao ou de últimos cursos de grao; así como calquera persoa interesada nesta temática. O aforo limitado permitirá acadar unha metodoloxía dinámica e participativa, cun enfoque grupal, cooperativo e reflexivo. Utilizaranse exposicións teóricas e explicacións, simulacións, dinámicas e dramatizacións, así como discusións e debates, co obxecto de tomar conciencia e reflexionar sobre as influenzas socioculturais e a contorna máis inmediata. As persoas interesadas poden atopar máis información na web www.enmenteusc.com ou solicitala directamente ao correo enmenteusc@gmail.com


‘Prime time’ tóxico na TVG\n10:02 do 13 de abril de 2021\nDuns anos para acó, a orixinalidade, a cultura e o entretemento de calidade desapareceron da televisión. Cando un formato triunfa, cópiase ata a saciedade, non vaia ser que alguén arrisque demais. Así acontece cos chamados concursos de talentos, tan en boga. Vémolo con cantantes, cociñeiros, magos, bailaríns, modistas (ai, se meu avó xastre que coseu uniformes para a fronte de guerra levantase a cabeza!).\nO que resulta preocupante é que a exhibición de sentimentos e intimidades teña rematado por converterse nun xénero en si mesmo. Esta tendencia acadou un dos seus máximos hai uns días no programa semanal Land Rober da TVG, presentado por Roberto Vilar e producido por Destino Bergen, a súa propia produtora. Baixo a escusa de reconciliar a dous mozos novos que tomaran vieiros separados hai pouco, unha muller foi “sorprendida” pola petición pública do seu antigo mozo de retomar a relación sentimental. Foi coaccionada ante as cámaras para que lle dese unha oportunidade de “reconquistar a súa namorada”, en palabras doutra convidada a esa emisión, a presentadora de Mediaset Toñi Moreno. Visibelmente nerviosa, a rapaza rematou por contar que vivira unha relación tóxica de control por parte del, pola que mesmo chegara a deixar amizades e traballo. Por suposto, o mozo non conseguiu o que pretendía e Roberto Vilar viuse obrigado a pedir desculpas públicas nun programa diario que tamén co-presenta na TVG, Quen anda aí?: “«Nós, coa nosa boa intención de contar unha historia de amor, criamos, eu persoalmente cría, que tiñamos unha historia de amor e equivoqueime completamente. Pido desculpas á audiencia, porque fallamos, sobre todo porque fallei eu», admitiu o presentador.\nIsto é todo? Así vai quedar un episodio que produce repugnancia a calquera persoa que sexa minimamente consciente do que implica a violencia de xénero? A modo de contexto, ofrezo uns breves datos extraídos da última macroenquisa sobre o tema publicada en 2020 polo Ministerio de Igualdade. Unha de cada dúas mulleres residentes en España de máis de 16 anos (algo máis do 57%) ten sufrido violencia por parte da parella ao longo da súa vida. As mulleres novas padécena en meirande medida: algo máis do 70% das enquisadas ten menos de 25 anos, que é xusto o grupo de idade no que se encadra a protagonista (involuntaria) desta historia para non durmir.\nNeste caso hai algúns puntos escuros que parecen quedar tapados polas rápidas desculpas públicas. O programa pasou antes pola sala de montaxe, xa que logo, puido deixar de emitirse. A reiteradas negativas da rapaza, así como o nerviosismo que amosa desde o momento en que lle din que el está tamén no estudio deberan ter sido probas abondo da inconveniencia dese contido. Por se isto fose pouco, a outra convidada, Toñi Moreno, é a mesma que no verán de 2013 se fixo cargo do programa de tarde Entre Todos, de TVE, finalmente retirado da grella porque facía espectáculo exhibindo situacións reais complicadas (cando non directamente inhumanas) baixo o pretexto de axudar a persoas sen recursos. A pobreza como material televisivo para acougar conciencias.\nDisfrazar de romanticismo o acoso e normalizar comportamentos machistas en nome do amor é moi perigoso. Diversas investigacións sobre os estereotipos de xénero entre a mocidade sitúan á omnipotencia do amor romántico, a complementariedade perfecta e os celos como principais mitos que alimentan relacións de parella tóxicas. Pero resulta escandaloso que se faga nunha canle pública, sostida cos nosos impostos. Ademais das desculpas, os galegos e galegas merecemos unha comparecencia do director xeral da CRTVG no Parlamento e unha revisión dos programas en horario de máxima audiencia, supostamente aptos para menores. Episodios coma este revelan unha falta de ética e de respecto ao mandato estatutario que se lles supón a todos os servizos públicos. E tamén, por se aos señores mandatarios da CRTVG lles esquece, porque seguen morrendo mulleres cada día polo feito de selo. Xa abonda.


Presentado o calendario de regatas cruceiro na Ría de Arousa – O Barbanza\nPresentado o calendario de regatas cruceiro na Ría de Arousa\nXaneiro 14, 2022 P.P.\nXa está aquí o calendario de regatas de cruceiro na Ría de Arousa para a tempada 2022. O programa está composto por un total de 24 probas, que van desde o 15 de xaneiro ata o 17 de decembro. Club Náutico Arousa Norte, o de Vilagarcía, o de Rianxo, o de Marín e o de Portosín serán os clubes encargados de organizar as diferentes probas.\nA competición comezará coa Liga de Cruceiro Ría de Arousa, con categoría local este sábado nunha proba organizada polo Arousa Norte. O 14 e o 15 de maio terá lugar unha das citas máis agardadas cada ano, o Trofeo Almirante Rodríguez-Toubes, que este 2022 acolle a súa 26 edición, en categoría Copa de Galicia. Para pechar a tempada, o Club Náutico de Rianxo organizará a Regata Ensenada de Rianxo Trofeo Varela e Hijos o 17 de decembro.